O explozie urmată de incendiu a avut loc într-un bloc din Onești. În urma celor întâmplate, un bărbat a fost grav rănit și trei copii au fost transportați la spital.
Un incendiu a avut loc vineri, 15 martie, într-un bloc din Onești. Un bărbat a ajuns în stare gravă la spital cu arsuri pe aproape tot corpul și alți trei copii au fost transportați la o unitate medicală.
Garda de Intervenție a Detașamentului de Pompieri Onești a fost solicitată în jurul orei 18:00, pentru a interveni în municipiul Onești, în urma unui apel primit la numărul de urgență 112.
Explozia s-a produs într-un apartament dintr-un bloc de locuințe cu patru etaje. Din nefericire, deflagrația a fost urmată de un incendiu. La fața locului s-au deplasat două autospeciale de stingere cu apă și spumă, o autoscară și o ambulanță SAJ.
Când au ajuns la fața locului, pompierii au constatat că incendiul se manifesta mocnit într-un apartament de la parterul blocului. Un bărbat a fost evacuat, având arsuri pe 90-95% din suprafața corpului, informează BacăuNet.
Incendiul a fost lichidat, însă au mai fost evaluați medical trei minori, cu vârste de 6, 8 și respectiv 12 ani. Aceștia au fost transportați la spital. Unul dintre aceștia a fost intoxicat ușor cu fum, iar ceilalți doi au suferit atacuri de panică.